Per Clausen (EL), 2006-04-27:
Jeg vil godt sige, at set ud fra Enhedslistens synspunkt ville et forslag, der tog udgangspunkt i de behov, der reelt eksisterer, formentlig føre til et større beløb.
Men vi har jo taget det afsæt, at hvis vi i den nuværende situation kunne blive enige med resten af oppositionen om et beløb, som i hvert fald i en vis udstrækning kunne kaldes en genopretning i forhold til tidligere tiders bevillinger, så ville det kunne danne et godt udgangspunkt for os til at snakke om kvaliteten og komme med nogle tiltag, som kunne skabe forbedret kvalitet.
Men jeg vil, for at det også kan komme med i debatten her, knytte nogle enkelte lidt mere kvalitative bemærkninger til den her diskussion.
Flere fra f.eks. regeringspartierne, vist også fra Dansk Folkeparti, har fremhævet, at de nedskæringer, der er sket i Fødevarestyrelsen, ikke er noget problem, fordi man i særdeleshed har skåret ned på de mikrobiologiske analyser.
Jeg vil godt på baggrund af de sager, der er kommet frem i den senere tid, stille spørgsmålet, om det nu ikke har haft nogen alvorlige konsekvenser for fødevarekontrollen og fødevaresikkerheden, at man stort set har afskaffet alle de her mikrobiologiske analyser.
Her har vi lige præcis et af kernepunkterne i denne diskussion, nemlig den efter min og Enhedslistens opfattelse fuldstændig fejlagtige opfattelse af, at egenkontrol kan stå alene og erstatte en reel kontrol.
Der mener jeg sådan set, at regeringspartierne burde erkende, at det er den fejl, de har begået.
De har troet på, at bare man sørgede for, at egenkontrollen kom til at fungere, så kunne man skære ned og spare på den egentlige kontrol.
Jeg synes, at vores erfaringer tilsiger, at det ikke forholder sig på den måde.
Når man siger, at man vil målrette indsatsen mod de brodne kar og mod svindlerne osv., lyder det for så vidt meget relevant og rimeligt.
Men det er jo også en kendsgerning, at hvis man vil sikre, at man får ram på folk, er man også nødt til indimellem at have et fintmasket net i forhold til kontrol.
Efter min opfattelse hjælper øget fokus på de brodne kar og hårdere straffe ikke, hvis det ikke også kombineres med, at der er en vis sandsynlighed for, at man bliver snuppet, også i den almindelige generelle kontrol.
Så her er der altså også brug for ekstra ressourcer.
Så bare to ting til allersidst.
Jeg mener også, at der i forhold til den almindelige fødevarekontrol og smileyordningen er brug for en genopretning af ressourcerne.
Jeg synes faktisk også, at man særlig målrettet i forhold til de små og mellemstore virksomheder, der vel i en eller anden forstand burde ligge Venstre og De Konservative nær, burde overveje, om der ikke er brug for en meget, meget mere offensiv informationsindsats i forhold til, hvordan reglerne er, og hvordan man kan overholde dem, men også i forhold til, hvilke fordele man som virksomhed kan have af en velfungerende egenkontrol.
Der er altså mange ting, der mangler, og i Enhedslisten er vi selvfølgelig bekymret for, at forslaget hedder mindst 60 mio. kr., for vi ville nok have foretrukket, at man havde fundet et mere præcist tal, der var noget højere, og ville også gerne, at vi havde kombineret det mere præcist med nogle af de elementer, der er indgået i det, jeg har sagt i dag.
Vi er alligevel ret trygge ved at have været med til at fremsætte det her forslag.
Vi er ikke i tvivl om, at det kunne medvirke til at løse ganske mange problemer.
Nu har jeg det lidt anderledes med retorikken end hr. Jesper Langballe, for jeg synes sådan set, det ville være fint nok, hvis Videnskabsministeriet kunne få afløb for sit ønske om at formulere sig i managementtermer, når forslagene ikke har nogen betydning, og til gengæld forholde sig lidt mere seriøst på de områder, hvor det er vigtigt.
Det er min ene bemærkning.
Min anden bemærkning er, at forslaget gav anledning til en længerevarende diskussion i Enhedslistens folketingsgruppe, og det skyldes undertitlen »Mulighed for afskæring af klageadgang«.
Den fik mange i folketingsgruppen til at tvivle på, om de nu havde læst forslaget grundigt nok, når de ikke havde fundet en række afdemokratiserings- og andre grimme udemokratiske overgreb i forslaget.
Men så læste jeg det igen, og jeg må jo konstatere, at der ganske rigtigt, som folk siger, kun er tale om ren teknik.
I hvert fald i denne situation har jeg ikke tænkt mig at gå dybere ned i, hvordan man vil organisere sig i Videnskabsministeriet med departement og styrelser osv.
Det er et af de ganske få områder, jeg trygt overlader til videnskabsministeren at tage sig af, og så vil jeg bare sige til allersidst, at jeg kan love, at Enhedslisten ikke vil stille nogen spørgsmål til dette lovforslag.